b'\n_START_ARTICLE_\nQuart de les Valls\n_START_SECTION_\nGeografia\n_START_PARAGRAPH_\nMunicipi situat en el sector nord-oest de la Vall de Seg\xc3\xb3. La superf\xc3\xadcie del terme \xc3\xa9s muntanyenca, a excepci\xc3\xb3 del sector oriental. Quart \xc3\xa9s el poble m\xc3\xa9s elevat de les Valls (54 m) i est\xc3\xa0 al recer d\'un arc de muntanyes i llomes d\'escassa altura, totes poblades de pins. Destaquen: la muntanya de la Creu, de 347 metres d\'altitud, la Catxola, la lloma del Codoval, la mola de Vent, la lloma Llarga, el Coronat i la Retoresa, entre altres alturons de menor rellev\xc3\xa0ncia.\n_START_SECTION_\nEconomia\n_START_PARAGRAPH_\nBasada tradicionalment en l\'agricultura. Els cultius de sec\xc3\xa0 ocupen 350 Ha, i s\'hi cullen olives, ametlles i diverses fruites. Les terres de regadiu estan dedicades al cultiu de taronger.\n_START_SECTION_\nLa Font de Quart\n_START_PARAGRAPH_\nEn el terme es troba tamb\xc3\xa9 situada l\'antiga i coneguda "Font", el ric cabal de la qual rega les terres dels pobles de la vall i les d\'Almenara. _NEWLINE_En el fons de la vall, al comen\xc3\xa7ar el vessant i en el centre geom\xc3\xa8tric de l\'hemicicle muntanyenc, naix l\'aigua, formant dos estanys que desguassen per un canal que condueix les aig\xc3\xbces al primer sistar o partidor. Naixen les aig\xc3\xbces des dels ulls de la deu, movent les fines sorres. El cabal \xc3\xa9s normalment d\'uns quaranta mil litres per minut, i varia segons el r\xc3\xa8gim de pluges. De vegades pot quedar totalment seca. _NEWLINE_La poblaci\xc3\xb3, la riquesa i la fertilitat d\'aquesta terra dep\xc3\xa8n de la font. Les aig\xc3\xbces ocupen tres-cents peus de di\xc3\xa0metre i deixen entre elles diverses illetes i terrenys de sis peus d\'altura recollint en un canal com\xc3\xba, dividit despr\xc3\xa9s en uns altres m\xc3\xa9s xicotets.\n_START_SECTION_\nFestes i celebracions\n_START_PARAGRAPH_\nLes festes de Quart se celebren al setembre, dedicades principalment al Crist de l\'Agonia, a sant Miquel i la Mare de D\xc3\xa9u del P\xc3\xb3pul. La festa reuneix gent dels cinc pobles que formen les Valls, i hi ha actuacions de ball, bous, cavalcada... durant unes dues setmanes. Acaben en aquest municipi, despr\xc3\xa9s d\'haver recorregut les diferent viles de la Vall de Seg\xc3\xb3.'